**Приложение № 1.4.2. Казус отговори**

**ТЕМА 4**

**БЕЗОПАСНОСТ НА ДВИЖЕНИЕТО В НАСЕЛЕНИТЕ МЕСТА – ОРГАНИЗАЦИЯ НА ДВИЖЕНИЕТО И КОНТРОЛ, СЪОБРАЗНО ОБЩИНСКИТЕ ПРАВОМОЩИЯ**

**КАЗУС**

**по** въпрос № 2 - Правомощия на общините за осигуряване безопасността на движение по пътищата

/Отговори/

4. Съдържание на казуса:

Докладът от предходната година показва, че в община Асеново има увеличен брой ПТП, които са се случили основно в общинския център. Броя на ПТП е 50, от тях с пострадали пешеходци - 18, от които 5 деца и 9 души на възраст над 65 години, пострадали мотоциклетисти - 3, пострадали колоездачи – 3 души. За преодоляване на проблема е необходимо да бъде създадена организация и предприети мерки, които да намалят случаите на ПТП на територията на общинския център.

1. Въпроси към казуса:
   1. Кой следва да бъде ангажиран с проблема, каква допълнителна информация е необходимо да се събере за предприемане на конкретни мерки?
   2. Какви групи мерки могат да бъдат планирани и в какво могат да се състоят конкретните мерки по тях?
   3. Как следва да се събира и анализира информация за напредъка и резултата от прилагане на планираните мерки?
2. Решение /Решението е примерно и не е изчерпателно, то може да бъде използвано, като насока, за подпомагане на обучаемите при формиране на техните отговори/

Въпрос № 1 - Проблемът следва да бъде отнесен към Общинската комисия по пътна безопасност, кмета на общината, общинската служба, отговаряща за пътната безопасност, органите на МВР, отговарящи за контрола на пътното движение. За вземането на информирани и обосновани решения следва да бъде събрана допълнителна информация за обстоятелствата, свързани с настъпилите ПТП. Трябва да се установи не само кои са пострадалите, но и причините за настъпване на ПТП, местата, където са се случили произшествията, времето, условията ( пътната инфраструктура) и други фактори (част от денонощието, осветление и др.). Цялата тази информация следва да бъде анализирана, за да се установи наличието на определени фактори, които влияят на пътната безопасност, като цяло в общината, а така също върху определени райони, зони или точки.

Въпрос № 2 Могат да бъдат приложени три групи мерки, такива за идентифициране на участъци с концентрация на ПТП, превантивни мерки и контролни мерки.

1. За решаване на проблема могат да бъдат предприети действия, произтичащи от Наредба № 5/2003 за установяване и обезопасяване на участъците с концентрация на ПТП. В тази връзка, може да се изискват от службите на МВР списъците по чл. 5, ал. 1, т. 7, а и б от Наредбата № 5/2003 г. за участъците с концентрация на ПТП на улиците, общинските пътища в населените места и селищните образувания. Те се предоставят до 30 Април всяка година на общината. Комисията по Наредбата № 5/2003 г. следва да извърши оглед на участъците с концентрация на ПТП. За резултатите комисията изготвя протокол и уведомява кмета, който разработва краткосрочни и дългосрочни мероприятия за обезопасяване на участъците с концентрация на ПТП в съответствие с одобрения протокол. Потенциалните мерки се посочват в протокола на комисията, като те са измежду изброените в чл. 7а, т. 5 от Наредбата № 5/2003 г.: а) премахване или обезопасяване на постоянните препятствия в крайпътната зона; б) намаляване на ограниченията на скоростта и засилено прилагане на такива ограничения на местно равнище; в) подобряване на видимостта при различни атмосферни условия и осветеност; г) подобряване на оборудването за обезопасяване в крайпътната зона посредством ограничителни системи за пътища; д) подобряване на съгласуваността, видимостта и разпознаваемостта, както и подходящо разполагане на пътната маркировка (включително профилирани и структурни пътни маркировки), пътните знаци, светлинните сигнали и другите средства за сигнализиране; е) обезопасяване срещу свличане на камъни, земни и снежни маси, както и срещу снегонавяване; ж) подобряване на експлоатационното състояние на настилките; з) препроектиране на ограничителни системи за пътища; и) осигуряване на нови и/или подобряване на съществуващи съоръжения, вкл. разположените в средната разделителна ивица на пътя; противозаслепителни съоръжения, знаци и др.; й) промени в организацията за движение в участъци, разрешени за изпреварване; к) усъвършенстване на кръстовищата, включително и при железопътни прелези; л) промяна на трасето на пътя; м) промяна на широчината на пътя чрез добавяне на твърди банкети; н) монтиране на системи за управление и контрол на движението; о) намаляване на потенциалните конфликти с уязвими участници в движението; п) привеждане на пътя в съответствие с действащите стандарти за пътно проектиране; р) възстановяване или подмяна на настилките; с) използване на пътни знаци с променящи се съобщения; т) внедряване и подобряване на интелигентните транспортни системи и на телематичните услуги за целите на оперативната съвместимост, както и за целите на сигнализиране на спешни случаи.
2. Могат да бъдат предприети превантивни мерки. Те са свързани, както с генералната, така и с индивидуална форма на превенция. Те могат да бъдат насочени, както към потенциалните лица, които се определят като рискови, така и по отношение на потенциалните нарушители. Лицата, попадащи в профила на пострадалите са децата, възрастните хора, велосипедистите и мотористите. С тях може да бъде извършена индивидуална и групова превантивна дейност, както от общинската администрация, така и със съдействието на органите на МВР. Възможно е да се проведе и медийна кампания, чрез общинските служби, средствата за масово осведомяване. Може да бъде потърсено съдействието на училищата, детските градини; пенсионерски клубове и организации и други.

Превантивната дейност следва да се насочи и към лицата, които най-често причиняват ПТП. За тази цел трябва да се определи техния профил и предвидят мерки за въздействие, като се търси съдействието на медиите и различни обществени структури.

1. Следва да се засили контрола върху спазването на правилата за безопасност на движението. За тази цел могат да се ангажират, както общинските служби с компетенции по контрола на пътното движение, така и органите на МВР. Добре би било да се изработи съвместен план, който да се концентрира към санкциониране на най-тежките нарушения, на най-уязвимите места.

Въпрос № 3 – Чл. 9 от Наредбата № 5/2003 г. предвижда за времето след изпълнението на мероприятията за обезопасяване на участъците с концентрация на ПТП службите за контрол на МВР в срок до 3 години изготвят информация за изменението на аварийността в тях. В случая е необходимо да се следи ежемесечно състоянието на пътните инциденти и да установяват промените на съществуващата тенденции.